CELEX: 52016JC0034
Language: el
Date: 2016-07-14
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη εξ ονόματος της Ευρωπαϊκής Ένωσης της συμφωνίας για τη σύσταση του Διεθνούς Ιδρύματος ΕΕ-ΛΑΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.7.2016
            JOIN(2016) 34 final
            2016/0217(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη σύναψη εξ ονόματος της Ευρωπαϊκής Ένωσης της συμφωνίας για τη σύσταση του Διεθνούς Ιδρύματος ΕΕ-ΛΑΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.
                     ΠΛΑΙΣΙΟ ΤΗΣ ΠΡΟΤΑΣΗΣ
            
            
               Ιστορικό
            
            
               Η Ευρωπαϊκή Ένωση (ΕΕ) και οι χώρες της Λατινικής Αμερικής και της Καραϊβικής (ΛΑΚ) διατηρούν ιδιαίτερες σχέσεις από τότε που θεσπίστηκε η στρατηγική εταιρική σχέση κατά την πρώτη διπεριφερειακή διάσκεψη κορυφής των αρχηγών κρατών και κυβερνήσεών τους στο Ρίο ντε Τζανέιρο το 1999. Ο κυριότερος συνομιλητής της ΕΕ στις χώρες ΛΑΚ την περίοδο 1999-2012 ήταν οι χώρες που συνιστούν την «Ομάδα του Ρίο». Από το 2012, η Κοινότητα των Κρατών της Λατινικής Αμερικής και της Καραϊβικής (CELAC) ορίστηκε από τα κράτη μέλη της για να αντικαταστήσει την Ομάδα του Ρίο ως συνομιλητής της ΕΕ στη διαδικασία διπεριφερειακής διάσκεψης κορυφής και στρατηγικής εταιρικής σχέσης.
            
            
               Από το 1999, οι δύο περιοχές συνεργάστηκαν για την προώθηση κοινών συμφερόντων και αξιών, όπως επιβεβαιώθηκε στις συνόδους κορυφής της Μαδρίτης (2002), της Γκουανταλαχάρας (2004), της Βιέννης (2006), της Λίμας (2008), της Μαδρίτης (2010), του Σαντιάγκο της Χιλής (2013) και των Βρυξελλών (2015). Οι διαδοχικές σύνοδοι έχουν συμβάλει στη σταθερή εντατικοποίηση του πολιτικού διαλόγου και στην επίτευξη προόδου για την από κοινού αντιμετώπιση ευρέος φάσματος ζητημάτων, όπως η κλιματική αλλαγή, η μετανάστευση, η καταπολέμηση των παράνομων ναρκωτικών, η προώθηση των ανθρωπίνων δικαιωμάτων και της ισότητας των φύλων, η εκπαίδευση και πολιτιστικά θέματα, καθώς και στους τομείς της επιστήμης και της τεχνολογίας.
            
            
               Στόχοι του διεθνούς ιδρύματος ΕΕ-ΛΑΚ και συνάφεια με τις σχετικές πολιτικές
            
            
               Κατά την πέμπτη σύνοδο κορυφής ΕΕ-ΛΑΚ (Λίμα, 2008), οι ηγέτες και των δύο περιοχών αποφάσισαν να εξετάσουν τη σύσταση ενός διπεριφερειακού ιδρύματος για την προώθηση της συζήτησης σχετικά με τις κοινές στρατηγικές και δράσεις με στόχο την ενίσχυση της εταιρικής σχέσης και την αύξηση της προβολής της. Κατά την έκτη σύνοδο κορυφής (Μαδρίτη, 2010), οι αρχηγοί κρατών και κυβερνήσεων αποφάσισαν ότι θα πρέπει να συσταθεί ένα Ίδρυμα ΕΕ-ΛΑΚ, με τους ακόλουθους στόχους:
            
            
               να συνεισφέρει στην ενίσχυση της εταιρικής σχέσης ΕΕ-CELAC μέσω της συμμετοχής και της συμβολής της κοινωνίας των πολιτών και των λοιπών κοινωνικών φορέων·
            
            
               να ενθαρρύνει την περαιτέρω αλληλογνωριμία και αλληλοκατανόηση μεταξύ των περιοχών· και
            
            
               να ενισχύσει την αμοιβαία προβολή μεταξύ των δύο περιοχών, καθώς και της ίδιας της εταιρικής σχέσης.
            
            
               Η εν λόγω απόφαση πρέπει να εξεταστεί υπό το πρίσμα των υφιστάμενων ιδρυμάτων της ΕΕ για την προαγωγή των σχέσεων με την Ασία (το Ίδρυμα Ασίας-Ευρώπης (ASEF) και την Ευρωμεσογειακή περιοχή (το Ίδρυμα Anna Lindh για τον Διάλογο των Πολιτισμών). Το Ίδρυμα ΕΕ-ΛΑΚ σχεδιάστηκε ως ένα μέσο που θα συμβάλει στην ενίσχυση των διπεριφερειακών σχέσεων μεταξύ της ΕΕ και της ΛΑΚ, σύμφωνα με τις προτεραιότητες και τις στρατηγικές που καθορίζονται στις σχετικές δηλώσεις των διασκέψεων κορυφής και τις διαδοχικές ανακοινώσεις της Επιτροπής, όπως οι ανακοινώσεις Μια ενισχυμένη εταιρική σχέση μεταξύ της Ευρωπαϊκής Ένωσης και της Λατινικής Αμερικής (2005)
                  1
                και Η Ευρωπαϊκή Ένωσης και η Λατινική Αμερική: Εταιρική σχέση μεταξύ παγκόσμιων παραγόντων (2009)
                  2
               . Το Ευρωπαϊκό Κοινοβούλιο (Απρίλιος 2006) και η Κοινοβουλευτική Συνέλευση ΕΕ-Λατινικής Αμερικής (Δεκέμβριος 2007) εξέδωσαν ψηφίσματα υπέρ της δημιουργίας του Ιδρύματος.
            
            
               Το Ίδρυμα ΕΕ-ΛΑΚ συστάθηκε επίσημα στο Αμβούργο το 2011 ως νομικό πρόσωπο του γερμανικού αστικού δικαίου, ενόσω εκκρεμεί η πιθανή σύναψη μιας διεθνούς πράξης με στόχο τη μετατροπή του σε διεθνή οργανισμό. Είναι επιφορτισμένο με τα εξής καθήκοντα:
            
            
               να προωθεί και να συντονίζει προσανατολισμένες στα αποτελέσματα δραστηριότητες για τη στήριξη των διπεριφερειακών σχέσεων, με εστίαση στην υλοποίηση των προτεραιοτήτων που έχουν καθοριστεί στις συνόδους κορυφής ΕΕ-CELAC· 
            
            
               να ενθαρρύνει την συζήτηση σχετικά με τις κοινές στρατηγικές για την υλοποίηση των προτεραιοτήτων αυτών προωθώντας την έρευνα και μελέτες· και 
            
            
               να προωθεί καρποφόρες ανταλλαγές και νέες ευκαιρίες δικτύωσης μεταξύ της κοινωνίας των πολιτών και των λοιπών ενδιαφερομένων που συμμετέχουν στις διπεριφερειακές σχέσεις ή ενδιαφέρονται ενδεχομένως γι’ αυτές. 
            
            
               Το Ίδρυμα μπορεί να αναλάβει πρωτοβουλίες σε συνεργασία με δημόσιους και ιδιωτικούς οργανισμούς, κυβερνήσεις των χωρών ΛΑΚ και της ΕΕ, την Ευρωπαϊκή Επιτροπή και άλλα θεσμικά όργανα και οργανισμούς της ΕΕ, καθώς και με διεθνείς και περιφερειακούς οργανισμούς. Κατά τα πρώτα τέσσερα έτη, το Ίδρυμα ανέλαβε ένα φάσμα δραστηριοτήτων στο πλαίσιο αυτό.
            
            
               Η απόφαση 2012/493/ΕΕ του Συμβουλίου εξουσιοδότησε την Επιτροπή να αρχίσει διαπραγματεύσεις για τη σύναψη διεθνούς συμφωνίας σχετικά με τη δημιουργία Ιδρύματος ΕΕ-ΛΑΚ ως διεθνούς οργανισμού, με μέλη την ΕΕ, τα κράτη μέλη της και τις χώρες ΛΑΚ. Οι διαπραγματεύσεις άρχισαν τον Δεκέμβριο του 2012 και διεξήχθησαν, από την πλευρά της ΕΕ, από την Ευρωπαϊκή Υπηρεσία Εξωτερικής Δράσης (ΕΥΕΔ) εξ ονόματος της Επιτροπής. Ζητήθηκε η γνώμη των κρατών μελών καθ’ όλη τη διάρκεια της διαδικασίας διαπραγματεύσεων στο πλαίσιο των συνεδριάσεων της ομάδας εργασίας του Συμβουλίου για τη Λατινική Αμερική και την Καραϊβική (COLAC). Το Ευρωπαϊκό Κοινοβούλιο ενημερωνόταν τακτικά καθ’ όλη τη διάρκεια των διαπραγματεύσεων. Κατά την έβδομη διάσκεψη κορυφής ΕΕΛΑΚ/ πρώτη διάσκεψη κορυφής ΕΕ-CELAC (Σαντιάγο της Χιλής, 2013), οι αρχηγοί κρατών και κυβερνήσεων ζήτησαν την έγκαιρη ολοκλήρωση των διαπραγματεύσεων, οι οποίες ολοκληρώθηκαν δεόντως τον Ιανουάριο του 2015.
            
            
               Κατά τη δεύτερη διάσκεψη κορυφής ΕΕ-CELAC (Βρυξέλλες, Ιούνιος 2015), οι αρχηγοί κρατών και κυβερνήσεων εξέφρασαν την ικανοποίησή τους για τη μονογράφηση της συμφωνίας για την ίδρυση του Διεθνούς Ιδρύματος ΕΕ-ΛΑΚ και δήλωσαν ότι αναμένουν «την ταχεία υπογραφή και έγκαιρη έναρξη ισχύος της». Η Ύπατη Εκπρόσωπος και η Επιτροπή θεωρούν ότι οι στόχοι που έθεσε το Συμβούλιο στις οδηγίες του σχετικά με τη διαπραγμάτευση της συμφωνίας έχουν επιτευχθεί και ότι το σχέδιο συμφωνίας μπορεί να υποβληθεί προς υπογραφή και σύναψη. Η CELAC και η ΕΕ επιδιώκουν από κοινού να υπογραφεί η συμφωνία κατά τη συνεδρίαση των υπουργών Εξωτερικών των δύο περιοχών στις 25-26 Οκτωβρίου στη Δομινικανή Δημοκρατία. Αυτή θα είναι η κατάληξη μιας δεκαετούς διαδικασίας κατά την οποία οι ηγέτες των 61 εν λόγω χωρών εργάστηκαν για τη δημιουργία και την εδραίωση του Ιδρύματος ΕΕ-ΛΑΚ ως διεθνούς οργανισμού που μπορεί να συμβάλει στην ενίσχυση της διαδικασίας εταιρικής σχέσης και στη βελτίωση της αμοιβαίας κατανόησης και προβολής.
            
            
               Στόχος της παρούσας πρότασης
            
         
         
            
               Η παρούσα κοινή πρόταση αφορά τη νομική πράξη που εγκρίνει τη σύναψη της συμφωνίας εξ ονόματος της Ευρωπαϊκής Ένωσης. Η σύσταση του Ιδρύματος ως διεθνούς οργανισμού θα βελτιώσει την ικανότητά του να λαμβάνει χρηματοδότηση από τις χώρες μέλη του, πολλές από τις οποίες δεν είναι σε θέση να συμβάλουν οικονομικά σε αυτό, ενώ εξακολουθεί να διέπεται από το γερμανικό αστικό δίκαιο. Αποκτώντας το καθεστώς διεθνούς οργανισμού, το Ίδρυμα θα είναι επίσης σε θέση να μειώσει ορισμένες δαπάνες, να κάνει χρήση προνομίων και ασυλιών δυνάμει του διεθνούς δικαίου και να αξιοποιήσει καλύτερα τους οικονομικούς και ανθρώπινους πόρους του. Αυτό, με τη σειρά του, θα το βοηθήσει να διατηρήσει και να αναπτύξει περαιτέρω τις δραστηριότητές του προς στήριξη της εταιρικής σχέσης.
            
            
               2.
                     ΝΟΜΙΚΗ ΒΑΣΗ
            
            
               Η κοινή πρόταση αποτελεί τη νομική πράξη για τη σύναψη της συμφωνίας. 
            
            
               
                  Η επιλογή της νομικής βάσης για τη σύναψη της συμφωνίας πρέπει να βασίζεται σε αντικειμενικούς παράγοντες που επιδέχονται δικαστικό έλεγχο, μεταξύ των οποίων συγκαταλέγονται ο σκοπός και το περιεχόμενο του μέτρου. 
               
               
                  Ο στόχος της συμφωνίας είναι η σύσταση του Ιδρύματος ΕΕ-ΛΑΚ ως διεθνούς οργανισμού με νομική προσωπικότητα βάσει του δημόσιου διεθνούς δικαίου. Το Ίδρυμα θα συμβάλει στην ενίσχυση της εταιρικής σχέσης ΕΕ-CELAC, στην ενθάρρυνση της αμοιβαίας κατανόησης και στη βελτίωση της αμοιβαίας προβολής μεταξύ των δύο περιοχών. Το Ίδρυμα μπορεί να θεωρείται μέσο της κοινής εξωτερικής πολιτικής της ΕΕ διότι οι δραστηριότητές του συμβάλλουν στη σύγκλιση των δράσεων των κρατών μελών έναντι της περιοχής της Λατινικής Αμερικής και της Καραϊβικής, διασφαλίζοντας ότι η ΕΕ είναι σε θέση να προασπίσει τα συμφέροντα και τις αξίες της στο πλαίσιο της εταιρικής σχέσης μεταξύ των δύο περιοχών. Ειδικές δραστηριότητες του Ιδρύματος συμβάλλουν στον πολιτικό διάλογο μεταξύ της ΕΕ και της CELAC σε τομείς όπως η παγκόσμια διακυβέρνηση και η προώθηση της δημοκρατίας, των ανθρωπίνων δικαιωμάτων και του κράτους δικαίου. Προηγούμενες σχετικές δραστηριότητες του Ιδρύματος περιλαμβάνουν μελέτες και σεμινάρια σχετικά με την ίδια τη στρατηγική εταιρική σχέση τη συνεργασία της ΕΕ και της ΛΑΚ ως εταίρων στην παγκόσμια διακυβέρνηση (π.χ. μελέτες με θέμα “The EU and CELAC: Reinvigorating a strategic partnership” («Η ΕΕ και η CELAC: Νέα ώθηση στη στρατηγική εταιρική σχέση») και “Summit Diplomacy: Challenges and opportunities of the new regionalisms” («Διπλωματία των συνόδων κορυφής: Προκλήσεις και ευκαιρίες των νέων περιφερειακών συστημάτων»)· ένα συνέδριο με θέμα «Η ΕΕ και ΛΑΚ: Δυνάμεις σε έναν πολυπολικό κόσμο ή εταίροι στην παγκόσμια διακυβέρνηση;»· και ένα σεμινάριο με θέμα «Κίνα, Λατινική Αμερική και Καραϊβική και Ευρωπαϊκή Ένωση: Μια τριγωνική σχέση;»). Παρόμοιες δραστηριότητες θα πραγματοποιούνται όταν το Ίδρυμα καταστεί διεθνής οργανισμός. Υπό την έννοια αυτή, η συμφωνία επιδιώκει στόχους σχετιζόμενους με την ΚΕΠΠΑ. 
               
               
                  Το Ίδρυμα θα ενισχύσει επίσης τη συνεργασία μεταξύ της ΕΕ και της ΛΑΚ, προωθώντας τις διαπολιτισμικές ανταλλαγές, ιδίως μέσω της διευκόλυνσης και της προώθησης της συμμετοχής και της συμβολής της κοινωνίας των πολιτών και άλλων κοινωνικών φορέων. Λαμβανομένου υπόψη του γεγονότος ότι ορισμένες χώρες μέλη της ΛΑΚ έχουν ήδη σημειώσει πρόοδο, και δεν εξαρτώνται πλέον από τη χορήγηση αναπτυξιακής βοήθειας, ενώ άλλες παραμένουν επιλέξιμες, το Ίδρυμα:
               
            
            
               θα ενισχύσει τον διάλογο σχετικά με τις πολιτικές και τη συνεργασία μεταξύ ΕΕ-CELAC όσον αφορά ορισμένες ή όλες τις χώρες ΛΑΚ σε βασικούς τομείς κοινού ενδιαφέροντος, όπως η έρευνα, η βιώσιμη ανάπτυξη, η κλιματική αλλαγή, η ανταγωνιστικότητα, η απασχόληση και η ανάπτυξη, καθώς και η ισότητα των φύλων·
            
            
               θα αναλάβει τη διεξαγωγή ή θα στηρίξει την ανάλυση και τη έρευνα σε θέματα ενδιαφέροντος για την εταιρική σχέση· και
            
            
               θα αναπτύξει και θα υποστηρίξει διπεριφερειακά δίκτυα και θα προωθήσει την ανταλλαγή γνώσεων και βέλτιστων πρακτικών μεταξύ τους. 
            
            
               
                  Λαμβανομένων υπόψη του σκοπού και του περιεχομένου της, η συμφωνία εμπίπτει στο πεδίο εφαρμογής του άρθρου 37 της Συνθήκης για την Ευρωπαϊκή Ένωση (ΣΕΕ) και των άρθρων 209 και 212 της Συνθήκης για τη λειτουργία της Ευρωπαϊκής Ένωσης (ΣΛΕΕ). Οι διαδικαστικές νομικές βάσεις για την υπογραφή της συμφωνίας είναι το άρθρο 218 παράγραφοι 5 και 8 δεύτερο εδάφιο της ΣΛΕΕ.
               
               
                  3.
                        ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
               
            
            
               Η υπογραφή της συμφωνίας δεν έχει άμεσες δημοσιονομικές επιπτώσεις, επειδή δεν υποχρεώνει την ΕΕ ή άλλα συμβαλλόμενα μέρη να καταβάλλουν χρηματοδοτικές συνεισφορές στο ίδρυμα. Αυτές θα είναι προαιρετικές. Ως χώρα υποδοχής που παραχωρεί προνόμια και ασυλίες βάσει της συμφωνίας περί της έδρας, η Γερμανία θα παράσχει (με δικά της έξοδα) κατάλληλα επιπλωμένους χώρους που ενδείκνυνται για χρήση από το Ίδρυμα, καθώς και τη συντήρηση, τις υπηρεσίες και την ασφάλεια των χώρων αυτών.
            
            
               Η Επιτροπή έχει καταβάλει χρηματοδοτικές συνεισφορές στο Ίδρυμα από τότε που συστάθηκε βάσει του γερμανικού αστικού δικαίου το 2011, και πιο πρόσφατα (μέσω του μηχανισμού εταιρικής σχέσης) το ποσό των 3 εκατ. EUR για τα δύο έτη από τον Οκτώβριο του 2015. Ορισμένες χώρες της ΛΑΚ και της ΕΕ, μεταξύ των οποίων και η Γερμανία ως χώρα υποδοχής, κατέβαλαν χρηματοδοτικές συνεισφορές σε περισσότερες από μία περιπτώσεις. Άλλες δεν είναι σε θέση να συνεισφέρουν έως ότου το Ίδρυμα καταστεί διεθνής οργανισμός και, συνεπώς, η σύναψη και η έναρξη ισχύος της συμφωνίας θα συμβάλουν στη βελτίωση της οικονομικής βιωσιμότητάς του.
            
            
               2016/0217 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη σύναψη εξ ονόματος της Ευρωπαϊκής Ένωσης της συμφωνίας για τη σύσταση του Διεθνούς Ιδρύματος ΕΕ-ΛΑΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2 και το άρθρο 212 παράγραφος 1, σε συνδυασμό με το άρθρο 218 παράγραφος 6 και το άρθρο 218 παράγραφος 8 δεύτερο εδάφιο,
            
         
         
            
               Έχοντας υπόψη την κοινή πρόταση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής,
            
            
               Έχοντας υπόψη τη σύμφωνη γνώμη του Ευρωπαϊκού Κοινοβουλίου,
            
            
               Εκτιμώντας τα ακόλουθα:
            
            
               (1)Σύμφωνα με την απόφαση [XXX] του Συμβουλίου της 
                  3
               , η συμφωνία για τη σύσταση του Διεθνούς Ιδρύματος ΕΕ-ΛΑΚ υπεγράφη στις , με την επιφύλαξη της σύναψής της σε μεταγενέστερη ημερομηνία.
            
            
               (2)Στόχος της εν λόγω συμφωνίας είναι η σύσταση του ιδρύματος ΕΕ-ΛΑΚ ως διεθνούς οργανισμού με νομική προσωπικότητα βάσει του δημόσιου διεθνούς δικαίου.
            
            
               (3)Η συμφωνία πρέπει να εγκριθεί εξ ονόματος της Ευρωπαϊκής Ένωσης.
            
            
               (4)Όταν ενεργεί στο πλαίσιο του Ιδρύματος ΕΕ-ΛΑΚ, η ΕΕ και τα κράτη μέλη της συντονίζουν τις θέσεις τους σύμφωνα με τις Συνθήκες και την αρχή της καλόπιστης συνεργασίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η συμφωνία για τη σύσταση του Διεθνούς Ιδρύματος ΕΕ-ΛΑΚ εγκρίνεται εξ ονόματος της Ευρωπαϊκής Ένωσης. 
            
            
               Το κείμενο της συμφωνίας επισυνάπτεται στην παρούσα απόφαση.
            
            
               Άρθρο 2
            
            
               Ο Πρόεδρος του Συμβουλίου ορίζει το πρόσωπο που εξουσιοδοτείται να προβεί, εξ ονόματος της Ευρωπαϊκής Ένωσης, στην κατάθεση της πράξης έγκρισης που προβλέπεται στο άρθρο 24 της συμφωνίας, προκειμένου να εκφραστεί η συναίνεση της Ευρωπαϊκής Ένωσης να δεσμευθεί από αυτήν.
            
            
               Άρθρο 3
            
            
               Η παρούσα απόφαση αρχίζει να ισχύει στις […]
                  4
               .
            
            
               Βρυξέλλες,
            
            
               
                     Για το Συμβούλιο
               
               
                     [Ο Πρόεδρος][Η Πρόεδρος]
               
            
         
         
            
                  
                     (1)
                  COM(2005) 636 τελικό.
               
               
                  
                     (2)
                  COM(2009) 495 τελικό.
               
               
                  
                     (3)
                  ΕΕ L , , σ. .
               
               
                  
                     (4)
                  Η Γενική Γραμματεία του Συμβουλίου θα δημοσιεύσει την ημερομηνία έναρξης ισχύος της συμφωνίας στην Επίσημη Εφημερίδα της Ευρωπαϊκής Ένωσης.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.7.2016
            JOIN(2016) 34 final
            ΠΑΡΑΡΤΗΜΑ
            στην
            Κοινή πρόταση για απόφαση του Συμβουλίου
            σχετικά με τη σύναψη της συμφωνίας για τη σύσταση του Διεθνούς Ιδρύματος ΕΕ-ΛΑΚ
            
               
         
         
            
               
                  Συμφωνία για την ίδρυση
                  του Διεθνούς Ιδρύματος ΕΕ-ΛΑΚ
            
            
            
            
               Τα συμβαλλόμενα μέρη της παρούσας συμφωνίας,
            
            
               Η ΕΥΡΩΠΑΪΚΗ ΕΝΩΣΗ, εφεξής «η Ένωση»,
            
            
               και
            
            
               ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
            
            
               Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
            
            
               Η ΤΣΕΧΙΚΗ ΔΗΜΟΚΡΑΤΙΑ,
            
            
               ΤΟ ΒΑΣΙΛΕΙΟ ΤΗΣ ΔΑΝΙΑΣ,
            
            
               Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
            
            
               Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
            
            
               Η ΙΡΛΑΝΔΙΑ,
            
            
               Η ΕΛΛΗΝΙΚΗ ΔΗΜΟΚΡΑΤΙΑ,
            
            
               ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
            
            
               Η ΓΑΛΛΙΚΗ ΔΗΜΟΚΡΑΤΙΑ,
            
            
               Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ,
            
            
               Η ΙΤΑΛΙΚΗ ΔΗΜΟΚΡΑΤΙΑ,
            
            
               Η ΚΥΠΡΙΑΚΗ ΔΗΜΟΚΡΑΤΙΑ,
            
         
         
            
               Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,
            
            
               Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
            
            
               ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
            
            
               Η ΟΥΓΓΑΡΙΑ,
            
            
               Η ΔΗΜΟΚΡΑΤΙΑ ΤΗΣ ΜΑΛΤΑΣ,
            
            
               ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
            
            
               Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
            
            
               Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
            
            
               Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
            
            
               Η ΡΟΥΜΑΝΙΑ,
            
            
               Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
            
            
               Η ΣΛΟΒΑΚΙΚΗ ΔΗΜΟΚΡΑΤΙΑ,
            
            
               Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
            
            
               ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
            
            
               ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ,
            
            
               συμβαλλόμενα μέρη της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης, εφεξής καλούμενα «τα κράτη μέλη»,
            
            
                  και
            
            
               Η ΑΝΤΙΓΚΟΥΑ ΚΑΙ ΜΠΑΡΜΠΟΥΝΤΑ,
            
            
               Η ΔΗΜΟΚΡΑΤΙΑ ΤΗΣ ΑΡΓΕΝΤΙΝΗΣ,
            
            
               Η ΚΟΙΝΟΠΟΛΙΤΕΙΑ ΤΩΝ ΜΠΑΧΑΜΩΝ,
            
         
         
            
               ΤΟ ΜΠΑΡΜΠΑΝΤΟΣ,
            
            
               ΤΟ ΜΠΕΛΙΖΕ,
            
            
               ΤΟ ΠΟΛΥΕΘΝΟΤΙΚΟ ΚΡΑΤΟΣ ΤΗΣ ΒΟΛΙΒΙΑΣ,
            
            
               Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΒΡΑΖΙΛΙΑΣ,
            
            
               Η ΔΗΜΟΚΡΑΤΙΑ ΤΗΣ ΧΙΛΗΣ,
            
            
               Η ΔΗΜΟΚΡΑΤΙΑ ΤΗΣ ΚΟΛΟΜΒΙΑΣ, 
            
            
               Η ΔΗΜΟΚΡΑΤΙΑ ΤΗΣ ΚΟΣΤΑ ΡΙΚΑ,
            
            
               Η ΔΗΜΟΚΡΑΤΙΑ ΤΗΣ ΚΟΥΒΑΣ,
            
            
               Η ΚΟΙΝΟΠΟΛΙΤΕΙΑ ΤΗΣ ΝΤΟΜΙΝΙΚΑ,
            
            
               Η ΔΟΜΙΝΙΚΑΝΗ ΔΗΜΟΚΡΑΤΙΑ,
            
            
               Η ΔΗΜΟΚΡΑΤΙΑ ΤΟΥ ΙΣΗΜΕΡΙΝΟΥ,
            
            
               Η ΔΗΜΟΚΡΑΤΙΑ ΤΟΥ ΕΛ ΣΑΛΒΑΔΟΡ,
            
            
               Η ΓΡΕΝΑΔΑ,
            
            
               Η ΔΗΜΟΚΡΑΤΙΑ ΤΗΣ ΓΟΥΑΤΕΜΑΛΑΣ,
            
            
               Η ΣΥΝΕΡΓΑΤΙΚΗ ΔΗΜΟΚΡΑΤΙΑ ΤΗΣ ΓΟΥΪΑΝΑΣ,
            
            
               Η ΔΗΜΟΚΡΑΤΙΑ ΤΗΣ ΑΪΤΗΣ,
            
            
               Η ΔΗΜΟΚΡΑΤΙΑ ΤΗΣ ΟΝΔΟΥΡΑΣ,
            
            
               Η ΤΖΑΜΑΪΚΑ,
            
            
               ΟΙ ΗΝΩΜΕΝΕΣ ΠΟΛΙΤΕΙΕΣ ΤΟΥ ΜΕΞΙΚΟΥ,
            
            
               Η ΔΗΜΟΚΡΑΤΙΑ ΤΗΣ ΝΙΚΑΡΑΓΟΥΑΣ,
            
         
         
            
               Η ΔΗΜΟΚΡΑΤΙΑ ΤΟΥ ΠΑΝΑΜΑ,
            
            
               Η ΔΗΜΟΚΡΑΤΙΑ ΤΗΣ ΠΑΡΑΓΟΥΑΗΣ,
            
            
               Η ΔΗΜΟΚΡΑΤΙΑ ΤΟΥ ΠΕΡΟΥ,
            
            
               Ο ΑΓΙΟΣ ΧΡΙΣΤΟΦΟΡΟΣ ΚΑΙ ΝΕΒΙΣ,
            
            
               Η ΣΑΝΤΑ ΛΟΥΣΙΑ,
            
            
               Ο ΑΓΙΟΣ ΒΙΚΕΝΤΙΟΣ ΚΑΙ ΟΙ ΓΡΕΝΑΔΙΝΕΣ,
            
            
               Η ΔΗΜΟΚΡΑΤΙΑ ΤΟΥ ΣΟΥΡΙΝΑΜ,
            
            
               Η ΔΗΜΟΚΡΑΤΙΑ ΤΟΥ ΤΡΙΝΙΔΑΔ ΚΑΙ ΤΟΜΠΑΓΚΟ,
            
            
               Η ΑΝΑΤΟΛΙΚΗ ΔΗΜΟΚΡΑΤΙΑ ΤΗΣ ΟΥΡΟΥΓΟΥΑΗΣ,
            
            
               Η ΒΟΛΙΒΑΡΙΑΝΗ ΔΗΜΟΚΡΑΤΙΑ ΤΗΣ ΒΕΝΕΖΟΥΕΛΑΣ,
                     
            
            
               εφεξής «τα μέρη»,
            
            
            
               ΥΠΕΝΘΥΜΙΖΟΝΤΑΣ τη στρατηγική εταιρική σχέση που συνήφθη μεταξύ της Λατινικής Αμερικής και της Καραϊβικής (ΛΑΚ) και της Ευρωπαϊκής Ένωσης (ΕΕ) τον Ιούνιο του 1999 στο πλαίσιο της πρώτης συνόδου κορυφής ΕΕ-ΛΑΚ του Ρίο ντε Τζανέιρο·
            
            
               ΕΧΟΝΤΑΣ ΥΠΟΨΗ την πρωτοβουλία που εγκρίθηκε από τους αρχηγούς κρατών και κυβερνήσεων της ΛΑΚ και της ΕΕ, κατά την πέμπτη σύνοδο κορυφής ΕΕ-ΛΑΚ στη Λίμα, της Δημοκρατίας του Περού, στις 16 Μαΐου 2008·
            
            
               ΥΠΕΝΘΥΜΙΖΟΝΤΑΣ την απόφαση σχετικά με τη σύσταση του ιδρύματος ΕΕ - ΛΑΚ που εξέδωσαν οι αρχηγοί κρατών και κυβερνήσεων της ΕΕ και της ΛΑΚ, ο Πρόεδρος του Ευρωπαϊκού Συμβουλίου και ο Πρόεδρος της Επιτροπής, στην έκτη σύνοδο κορυφής ΕΕ-ΛΑΚ, που πραγματοποιήθηκε στη Μαδρίτη της Ισπανίας, στις 18 Μαΐου 2010·
            
            
               ΥΠΕΝΘΥΜΙΖΟΝΤΑΣ τη σύσταση, το 2011, ενός μεταβατικού ιδρύματος στην Ομοσπονδιακή Δημοκρατία της Γερμανίας, το οποίο θα ολοκληρώσει τις εργασίες του και θα διαλυθεί όταν τεθεί σε ισχύ η διεθνής ιδρυτική συμφωνία του Ιδρύματος ΕΕ-ΛΑΚ·
            
            
               ΕΠΑΝΑΛΑΜΒΑΝΟΝΤΑΣ την ανάγκη για τη δημιουργία ενός διεθνούς διακυβερνητικού οργανισμού δημοσίου διεθνούς δικαίου, μέσω μιας «Διεθνούς ιδρυτικής συμφωνίας του Ιδρύματος ΕΕ-ΛΑΚ με βάση την εντολή που εγκρίθηκε κατά την υπουργική συνάντηση στο περιθώριο της 6ης συνόδου κορυφής ΕΕ-ΛΑΚ της Μαδρίτης», που συμβάλλει στην ενίσχυση των υφιστάμενων δεσμών μεταξύ των κρατών της Λατινικής Αμερικής και της Καραϊβικής, της ΕΕ και των κρατών μελών της ΕΕ,
            
            
               ΣΥΜΦΩΝΟΥΝ τα ακόλουθα:
            
            
            
         
         
            
               Άρθρο 1
            
            
               Αντικείμενο
            
            
            
               1.
                     Με την παρούσα συμφωνία συστήνεται το Διεθνές Ίδρυμα ΕΕ-ΛΑΚ, («το Ίδρυμα» ή «το Ίδρυμα ΕΕ-ΛΑΚ»).
            
            
            
               2.
                     Η παρούσα συμφωνία ορίζει τους στόχους του Ιδρύματος και καθορίζει τους γενικούς κανόνες και τις κατευθυντήριες γραμμές που διέπουν τις δραστηριότητες, τη διάρθρωση και τη λειτουργία του.
            
            
            
            
               Άρθρο 2
            
            
               Μορφή και έδρα
            
            
            
               1.
                     Το Ίδρυμα ΕΕ-ΛΑΚ είναι διεθνής οργανισμός διακυβερνητικού χαρακτήρα που ιδρύεται βάσει του διεθνούς δημοσίου δικαίου. Εστιάζεται στην ενίσχυση της διπεριφερειακής εταιρικής σχέσης μεταξύ της ΕΕ και των κρατών μελών της και της Κοινότητας των Κρατών της Λατινικής Αμερικής και της Καραϊβικής (CELAC).
            
            
            
               2.
                     Το Ίδρυμα ΕΕ-ΛΑΚ έχει την έδρα του στην ελεύθερη και Χανσεατική Πόλη του Αμβούργου (Ομοσπονδιακή Δημοκρατία της Γερμανίας).
            
            
            
            
               Άρθρο 3
            
            
               Μέλη του Ιδρύματος
            
            
            
               1.
                     Τα κράτη της Λατινικής Αμερικής και της Καραϊβικής, η ΕΕ και τα κράτη μέλη της, που έχουν εκφράσει τη συναίνεσή τους να δεσμευθούν με την παρούσα συμφωνία, σύμφωνα με τις εσωτερικές τους νομικές διαδικασίες, είναι τα μόνα μέλη του Ιδρύματος ΕΕ-ΛΑΚ.
            
         
         
            
            
               2.
                     Το Ίδρυμα ΕΕ-ΛΑΚ είναι επίσης ανοικτό στη συμμετοχή της Κοινότητας των Κρατών της Λατινικής Αμερικής και της Καραϊβικής (CELAC).
            
            
            
            
               Άρθρο 4
            
            
               Νομική προσωπικότητα
            
            
            
               1.
                     Το Ίδρυμα ΕΕ-ΛΑΚ έχει διεθνή νομική προσωπικότητα και την αναγκαία νομική ικανότητα για την εκπλήρωση των στόχων και των δραστηριοτήτων του, στο έδαφος καθενός από τα μέλη του, σύμφωνα με την εσωτερική νομοθεσία τους.
            
            
            
               2.
                     Ειδικότερα, το Ίδρυμα έχει δικαιοπρακτική ικανότητα, δύναται να προβαίνει σε κτήση ή διάθεση κινητής και ακίνητης περιουσίας και να παρίσταται ενώπιον δικαστηρίου.
            
            
            
            
               Άρθρο 5
            
            
               Στόχοι του Ιδρύματος
            
            
            
               1.
                     Το Ίδρυμα ΕΕ-ΛΑΚ:
            
            
            
               α)
                     συνεισφέρει στην ενίσχυση της διαδικασίας διπεριφερειακής εταιρικής σχέσης CELAC-ΕΕ που περιλαμβάνει τη συμμετοχή και τη συμβολή της κοινωνίας των πολιτών και των λοιπών κοινωνικών φορέων·
            
            
            
               β)
                     ενθαρρύνει περαιτέρω την αμοιβαία γνώση και κατανόηση μεταξύ των δύο περιοχών·
            
         
         
            
            
               γ)
                     ενισχύει την αμοιβαία προβολή μεταξύ των δύο περιοχών, καθώς και της ίδιας της διπεριφερειακής εταιρικής σχέσης.
            
            
            
               2.
                     Ειδικότερα, το Ίδρυμα ΕΕ-ΛΑΚ:
            
            
            
               α)
                     προωθεί και συντονίζει προσανατολισμένες στα αποτελέσματα δραστηριότητες για τη στήριξη των διπεριφερειακών σχέσεων και επικεντρωμένες στην υλοποίηση των προτεραιοτήτων που έχουν καθοριστεί στις συνόδους κορυφής CELAC-ΕΕ·
            
            
            
               β)
                     προωθεί τη συζήτηση σχετικά με κοινές στρατηγικές με στόχο την υλοποίηση των προτεραιοτήτων που αναφέρονται ανωτέρω ενθαρρύνοντας την έρευνα και τις μελέτες·
            
            
            
               γ)
                     προωθεί επωφελείς ανταλλαγές και νέες ευκαιρίες δικτύωσης μεταξύ κοινωνίας των πολιτών και άλλων κοινωνικών φορέων.
            
            
            
            
               Άρθρο 6
            
            
               Κριτήρια για τις δραστηριότητες
            
            
            
               1.
                     Προκειμένου να επιτευχθούν οι στόχοι που καθορίζονται στο άρθρο 5 της παρούσας συμφωνίας, οι δραστηριότητες του Ιδρύματος ΕΕ-ΛΑΚ:
            
            
            
               α)
                     βασίζονται στις προτεραιότητες και τα θέματα που έχουν εξεταστεί σε επίπεδο αρχηγών κρατών και κυβερνήσεων στις συνόδους κορυφής, και εστιάζονται στις ανάγκες που έχουν εντοπιστεί για την στήριξη της διπεριφερειακής σχέσης·
            
            
            
               β)
                     αφορούν, στο μέτρο του δυνατού και στο πλαίσιο των δραστηριοτήτων του Ιδρύματος, την κοινωνία των πολιτών και άλλους κοινωνικούς φορείς, όπως ακαδημαϊκά ιδρύματα, και λαμβάνουν υπόψη τις συνεισφορές τους σε μη δεσμευτική βάση. Για τον σκοπό αυτό, τα κράτη θα μπορούσαν να προσδιορίσουν κατάλληλα ιδρύματα και οργανισμούς που εργάζονται για την ενίσχυση του διπεριφερειακού διαλόγου σε εθνικό επίπεδο·
            
         
         
            
            
               γ)
                     αναβαθμίζουν τις υφιστάμενες πρωτοβουλίες·
            
            
            
               δ)
                     προβάλλουν την εταιρική σχέση, με ιδιαίτερη εστίαση σε δράσεις με πολλαπλασιαστικό αποτέλεσμα.
            
            
            
               2.
                     Κατά την έναρξη ή τη συμμετοχή σε δραστηριότητες, το Ίδρυμα ΕΕ-ΛΑΚ είναι δραστήριο, χαρακτηρίζεται από δυναμισμό και είναι προσανατολισμένο στην επίτευξη αποτελεσμάτων.
            
            
            
            
               Άρθρο 7
            
            
               Δραστηριότητες του Ιδρύματος
            
            
            
               1.
                     Για την επίτευξη των στόχων που ορίζονται στο άρθρο 5, το Ίδρυμα ΕΕ-ΛΑΚ αναλαμβάνει, μεταξύ άλλων, τις ακόλουθες δραστηριότητες:
            
            
            
               α)
                     ενθαρρύνει τη συζήτηση, μέσω σεμιναρίων, συνεδρίων, εργαστηρίων, ομάδων προβληματισμού, μαθημάτων, εκθέσεων, δημοσιεύσεων, παρουσιάσεων, επαγγελματικής κατάρτισης, ανταλλαγών βέλτιστων πρακτικών και ειδικών γνώσεων·
            
            
            
               β)
                     προωθεί και στηρίζει εκδηλώσεις που αφορούν τα θέματα που εξετάζονται στις συνόδους κορυφής CELAC-ΕΕ και σχετίζονται με προτεραιότητες που καθορίζονται σε συνόδους ανωτέρων υπαλλήλων (ΣΑΥ) της CELAC-ΕΕ·
            
            
            
               γ)
                     δρομολογεί προγράμματα και πρωτοβουλίες διπεριφερειακής ευαισθητοποίησης, συμπεριλαμβανομένων των ανταλλαγών σε συγκεκριμένους τομείς προτεραιότητας·
            
            
            
               δ)
                     ενθαρρύνει μελέτες σχετικά με θέματα που αναγνωρίζονται από τις δύο περιοχές·
            
         
         
            
            
               ε)
                     προσεγγίζει και προσφέρει νέες ευκαιρίες επικοινωνίας ιδίως σε άτομα ή οργανισμούς που δεν έχουν εξοικείωση με την διπεριφερειακή εταιρική σχέση CELAC-ΕΕ·
            
            
            
               στ)
                     δημιουργεί μια διαδικτυακή πλατφόρμα και/ή προβαίνει σε ηλεκτρονικές δημοσιεύσεις.
            
            
            
               2.
                     Το ίδρυμα ΕΕ-ΛΑΚ μπορεί να αναλάβει πρωτοβουλίες σε συνεργασία με δημόσιους και ιδιωτικούς οργανισμούς, τα θεσμικά όργανα της ΕΕ, διεθνείς και περιφερειακούς οργανισμούς, κράτη της Λατινικής Αμερικής και της Καραϊβικής και τα κράτη μέλη της ΕΕ.
            
            
            
            
               Άρθρο 8
            
            
               Δομή του Ιδρύματος
            
            
            
               Το Ίδρυμα ΕΕ-ΛΑΚ περιλαμβάνει τα ακόλουθα:
            
            
            
               α)
                     διοικητικό συμβούλιο·
            
            
            
               β)
                     πρόεδρο· και
            
            
            
               γ)
                     εκτελεστικό διευθυντή.
            
            
            
         
         
            
               Άρθρο 9
            
            
               Διοικητικό συμβούλιο
            
            
            
               1.
                     Το διοικητικό συμβούλιο απαρτίζεται από εκπροσώπους των μελών του Ιδρύματος ΕΕ-ΛΑΚ. Συνέρχεται σε επίπεδο ανώτερων υπαλλήλων και, κατά περίπτωση, σε επίπεδο υπουργών Εξωτερικών με την ευκαιρία των συνόδων κορυφής CELAC-EΕ.
            
            
                
            
            
               2.
                     Η Κοινότητα των Κρατών της Λατινικής Αμερικής και της Καραϊβικής (CELAC) εκπροσωπείται στο διοικητικό συμβούλιο από την προσωρινή Προεδρία με την επιφύλαξη της συμμετοχής της οικείας χώρας με την εθνική της ιδιότητα. 
            
            
            
               3.
                     Το εκτελεστικό γραφείο της Κοινοβουλευτικής Συνέλευσης ΕΕ-Λατινικής Αμερικής (EuroLat) θα κληθεί να διορίσει έναν εκπρόσωπο από κάθε περιοχή ως παρατηρητή στο διοικητικό συμβούλιο.
            
            
            
               4.
                     Η Κοινοβουλευτική Συνέλευση Ίσης Εκπροσώπησης Αφρικής, Καραϊβικής και Ειρηνικού (ΑΚΕ)-ΕΕ θα κληθεί να ορίσει έναν εκπρόσωπο από την ΕΕ και έναν από την Καραϊβική ως παρατηρητές στο διοικητικό συμβούλιο.
            
            
            
            
               Άρθρο 10
            
            
               Απόφαση του διοικητικού συμβουλίου
            
            
            
               Το διοικητικό συμβούλιο έχει δύο προέδρους, έναν εκπρόσωπο από την ΕΕ και έναν από τις χώρες της Λατινικής Αμερικής και της Καραϊβικής.
            
            
            
            
               Άρθρο 11
            
            
               Εξουσίες του διοικητικού συμβουλίου
            
         
         
            
            
               Το διοικητικό συμβούλιο του Ιδρύματος ΕΕ-ΛΑΚ έχει τις ακόλουθες αρμοδιότητες:
            
            
            
               α)
                     διορίζει τον πρόεδρο και τον εκτελεστικό διευθυντή του Ιδρύματος·
            
            
            
               β)
                     θεσπίζει τις γενικές κατευθύνσεις για τις εργασίες του Ιδρύματος και καθορίζει τις επιχειρησιακές του προτεραιότητες και τον εσωτερικό του κανονισμό, καθώς και τα κατάλληλα μέτρα για τη διασφάλιση της διαφάνειας και της λογοδοσίας, ιδίως όσον αφορά την εξωτερική χρηματοδότηση·
            
            
            
               γ)
                     εγκρίνει τη σύναψη της συμφωνίας για την έδρα καθώς και κάθε άλλη συμφωνία ή ρύθμιση που μπορεί να συνάψει το Ίδρυμα με κράτη της Λατινικής Αμερικής και της Καραϊβικής και κράτη μέλη της ΕΕ για το θέμα των προνομίων και ασυλιών· 
            
            
                
            
            
               δ)
                     εγκρίνει τον προϋπολογισμό και τον κανονισμό υπηρεσιακής κατάστασης μετά από πρόταση του εκτελεστικού διευθυντή·
            
            
            
               ε)
                     εγκρίνει τροποποιήσεις στην οργανωτική δομή του Ιδρύματος βάσει πρότασης του εκτελεστικού διευθυντή· 
            
            
            
               στ)
                     θεσπίζει πολυετές πρόγραμμα εργασίας, καθώς και πολυετείς δημοσιονομικές προβλέψεις, κατ' αρχήν με τετραετή προοπτική, με βάση το σχέδιο που υποβάλλεται από τον εκτελεστικό διευθυντή·
            
            
            
               ζ)
                     εγκρίνει το ετήσιο πρόγραμμα εργασίας, συμπεριλαμβανομένων των έργων και δραστηριοτήτων για το επόμενο έτος, με βάση σχέδιο που υποβάλλει ο εκτελεστικός διευθυντής και στο πλαίσιο του πολυετούς προγράμματος·
            
            
            
               η)
                     εγκρίνει τον ετήσιο προϋπολογισμό για το επόμενο έτος·
            
            
            
               θ)
                     εγκρίνει τα κριτήρια για την παρακολούθηση και τον έλεγχο, καθώς και για την υποβολή εκθέσεων σχετικά με τα έργα του Ιδρύματος·
            
         
         
            
            
               ι)
                     εγκρίνει την ετήσια έκθεση και τις οικονομικές καταστάσεις του Ιδρύματος για το προηγούμενο έτος·
            
            
            
               ια)
                     παρέχει καθοδήγηση και συμβουλές στον πρόεδρο και στον εκτελεστικό διευθυντή·
            
            
            
               ιβ)
                     προτείνει τροποποιήσεις της παρούσας συμφωνίας στα μέρη·
            
            
            
               ιγ)
                     αξιολογεί την ανάπτυξη των δραστηριοτήτων του Ιδρύματος και αναλαμβάνει δράση με βάση τις εκθέσεις που υποβάλλει ο εκτελεστικός διευθυντής·
            
            
            
               ιδ)
                     διευθετεί τις διαφορές που ενδέχεται να ανακύψουν μεταξύ των μερών σχετικά με την ερμηνεία ή την εφαρμογή της παρούσας συμφωνίας, καθώς και των τροποποιήσεών της·
            
            
            
               ιε)
                     ανακαλεί τον διορισμό του προέδρου και/ή του εκτελεστικού διευθυντή·
            
            
            
               ιστ)
                     εγκρίνει τη θέσπιση στρατηγικών εταιρικών σχέσεων·
            
            
            
               ιζ)
                     εγκρίνει τη σύναψη κάθε συμφωνίας ή νομικής πράξης που αποτέλεσε αντικείμενο διαπραγμάτευσης σύμφωνα με το άρθρο 15 παράγραφος 4 στοιχείο ι).
            
            
            
                
            
            
               Άρθρο 12
            
            
               Συνελεύσεις του διοικητικού συμβουλίου
            
         
         
            
            
               1.
                     Το διοικητικό συμβούλιο πραγματοποιεί δύο τακτικές συνελεύσεις ετησίως. Αυτές συμπίπτουν με τις συνόδους των ανώτατων υπαλλήλων (ΣΥΑ) της CELAC-ΕΕ.
            
            
            
               2.
                     Το διοικητικό συμβούλιο πραγματοποιεί έκτακτες συνελεύσεις κατόπιν αιτήματος ενός προέδρου, του εκτελεστικού διευθυντή ή κατόπιν αιτήματος τουλάχιστον του ενός τρίτου των μελών του.
            
            
            
               3.
                     Τα γραμματειακά καθήκοντα για το συμβούλιο διοικητών ασκούνται υπό την εποπτεία του εκτελεστικού διευθυντή του Ιδρύματος.
            
            
            
            
               Άρθρο 13
            
            
               Λήψη αποφάσεων εκ μέρους του διοικητικού συμβουλίου
            
            
            
               Το διοικητικό συμβούλιο αποφασίζει παρουσία άνω του ημίσεος των μελών κάθε γεωγραφικής περιοχής. Οι αποφάσεις λαμβάνονται με ομοφωνία των μελών που είναι παρόντα.
            
            
                
            
            
            
               Άρθρο 14
            
            
               Πρόεδρος του Ιδρύματος
            
            
            
               1.
                     Το διοικητικό συμβούλιο επιλέγει τον πρόεδρο μεταξύ των υποψηφίων που προτείνονται από τα μέλη του Ιδρύματος ΕΕ-ΛΑΚ. Ο πρόεδρος διορίζεται για θητεία τεσσάρων ετών που μπορεί να ανανεωθεί μία φορά. 
            
            
            
               2.
                     Ο πρόεδρος είναι ευρέως γνωστή και εξέχουσα προσωπικότητα τόσο στη Λατινική Αμερική και την Καραϊβική όσο και στην ΕΕ. Ο πρόεδρος υπηρετεί σε εθελοντική βάση, αλλά δικαιούται επιστροφή τυχόν αναγκαίων και δεόντως αιτιολογημένων εξόδων.
            
         
         
            
            
               3.
                     Η προεδρική θητεία ασκείται με εκ περιτροπής εναλλαγή μεταξύ υπηκόου κράτους μέλους της ΕΕ και υπηκόου κράτους της Λατινικής Αμερικής ή της Καραϊβικής. Εάν ο διορισμένος πρόεδρος προέρχεται από κράτος μέλος της ΕΕ, ο εκτελεστικός διευθυντής πρέπει να προέρχεται από χώρα της Λατινικής Αμερικής ή της Καραϊβικής, και αντιστρόφως.
            
            
            
               4.
                     Ο πρόεδρος:
            
            
            
               α)
                     εκπροσωπεί το Ίδρυμα στο πλαίσιο των εξωτερικών του σχέσεων, δηλαδή, εξασφαλίζοντας ορατό και αντιπροσωπευτικό ρόλο μέσω επαφών υψηλού επιπέδου με τις αρχές των κρατών της Λατινικής Αμερικής και της Καραϊβικής και της ΕΕ και των κρατών μελών της ΕΕ, όσο και με άλλους εταίρους·
            
            
            
               β)
                     υποβάλλει αναφορά στις συνόδους των υπουργών εξωτερικών, άλλες υπουργικές συνόδους, στο διοικητικό συμβούλιο και άλλες σημαντικές συνεδριάσεις, ανάλογα με τις ανάγκες·
            
            
            
               γ)
                     παρέχει συμβουλές στον εκτελεστικό διευθυντή κατά την προετοιμασία του σχεδίου πολυετούς και ετήσιου προγράμματος εργασίας και του σχεδίου προϋπολογισμού που υποβάλλεται προς έγκριση στο διοικητικό συμβούλιο·
            
            
            
               δ)
                     ασκεί άλλα καθήκοντα, όπως συμφωνείται από το διοικητικό συμβούλιο.
            
            
            
            
               Άρθρο 15
            
            
               Εκτελεστικός διευθυντής του Ιδρύματος
            
            
            
               1.
                     Το Ίδρυμα διοικείται από εκτελεστικό διευθυντή ο οποίος διορίζεται από το διοικητικό συμβούλιο για τετραετή θητεία, ανανεώσιμη άπαξ, και η επιλογή του γίνεται από τους υποψηφίους που προτείνονται από τα μέλη του Ιδρύματος ΕΕ-ΛΑΚ.
            
            
            
               2.
                     Με την επιφύλαξη των αρμοδιοτήτων του διοικητικού συμβουλίου, ο εκτελεστικός διευθυντής δεν επιζητεί ούτε λαμβάνει οδηγίες από κυβέρνηση ή από οποιονδήποτε άλλο φορέα.
            
         
         
            
            
               3.
                     Το αξίωμα του εκτελεστικού διευθυντή είναι αμειβόμενο και η θητεία ασκείται με εκ περιτροπής εναλλαγή μεταξύ υπηκόου κράτους μέλους της ΕΕ και υπηκόου κράτους της Λατινικής Αμερικής ή της Καραϊβικής. Εάν ο διορισμένος εκτελεστικός διευθυντής προέρχεται από κράτος μέλος της ΕΕ, ο πρόεδρος πρέπει να προέρχεται από χώρα της Λατινικής Αμερικής ή της Καραϊβικής, και αντιστρόφως.  
            
            
            
               4.
                     Ο εκτελεστικός διευθυντής είναι ο νόμιμος εκπρόσωπος του Ιδρύματος και ασκεί τα ακόλουθα καθήκοντα:
            
            
            
               α)
                     προετοιμάζει το πολυετές και το ετήσιο πρόγραμμα εργασίας του Ιδρύματος και τον προϋπολογισμό του, σε συνεννόηση με τον πρόεδρο·
            
            
            
               β)
                     διορίζει το προσωπικό του ιδρύματος και προΐσταται αυτού, διασφαλίζοντας τη συμμόρφωσή του με τους στόχους του Ιδρύματος·
            
            
            
               γ)
                     εκτελεί τον προϋπολογισμό·
            
            
            
               δ)
                     υποβάλλει περιοδικές και ετήσιες εκθέσεις δραστηριοτήτων, καθώς και χρηματοοικονομικούς λογαριασμούς στο διοικητικό συμβούλιο για έγκριση, ενώ ταυτόχρονα μεριμνά για τη διατήρηση διαφανών διαδικασιών και την ορθή κυκλοφορία των πληροφοριών σχετικά με όλες τις δραστηριότητες που πραγματοποιούνται ή υποστηρίζονται από το Ίδρυμα, περιλαμβανομένου ενημερωμένου καταλόγου των φορέων και οργανισμών που προσδιορίζονται σε εθνικό επίπεδο, καθώς και εκείνων που συμμετέχουν στις δραστηριότητες του Ιδρύματος·
            
            
            
               ε)
                     υποβάλλει την έκθεση που προβλέπεται στο άρθρο 18· 
            
            
            
               στ)
                     προετοιμάζει τις συνεδριάσεις και επικουρεί το διοικητικό συμβούλιο·
            
            
            
               ζ)
                     διαβουλεύεται, όταν είναι αναγκαίο, με τους κατάλληλους εκπροσώπους της κοινωνίας των πολιτών και άλλους κοινωνικούς φορείς, ιδίως τους οργανισμούς που έχουν ενδεχομένως προσδιοριστεί από τα μέλη του Ιδρύματος ΕΕ-ΛΑΚ, ανάλογα με τα εκάστοτε θέματα και τις συγκεκριμένες ανάγκες, και ενημερώνει το διοικητικό συμβούλιο σχετικά με τα αποτελέσματα αυτών των επαφών για περαιτέρω εξέταση·
            
            
            
               η)
                     προβαίνει σε διαβουλεύσεις και διαπραγματεύσεις με τη χώρα υποδοχής του Ιδρύματος και τα άλλα μέρη της παρούσας συμφωνίας σχετικά με τις λεπτομέρειες των διευκολύνσεων που θα παρέχονται στο Ίδρυμα από τα εν λόγω κράτη·
            
         
         
            
            
               θ)
                     διεξάγει διαπραγματεύσεις για κάθε συμφωνία ή νομική πράξη με διεθνείς επιπτώσεις, με διεθνείς οργανισμούς, κράτη και δημόσιους ή ιδιωτικούς φορείς για θέματα πέραν της διοικητικής, καθημερινής λειτουργίας του Ιδρύματος, μετά από δέουσα διαβούλευση και κοινοποίηση προς το διοικητικό συμβούλιο σχετικά με την έναρξη και την προβλεπόμενη ολοκλήρωση αυτών των διαπραγματεύσεων, καθώς και περιοδικές διαβουλεύσεις σχετικά με το περιεχόμενο, το πεδίο εφαρμογής και το πιθανό αποτέλεσμά τους·
            
            
            
               ι)
                     υποβάλλει αναφορά προς το διοικητικό συμβούλιο σχετικά με τις νομικές διαδικασίες που αφορούν το Ίδρυμα. 
            
            
            
            
               Άρθρο 16
            
            
               Χρηματοδότηση του Ιδρύματος
            
            
            
               1.
                     Οι συνεισφορές καταβάλλονται σε εθελοντική βάση με την επιφύλαξη της συμμετοχής στο διοικητικό συμβούλιο.
            
            
                
            
            
               2.
                     Το Ίδρυμα χρηματοδοτείται κυρίως από τα μέλη του. Το διοικητικό συμβούλιο, τηρώντας την διπεριφερειακή ισορροπία, μπορεί να εξετάσει άλλους τρόπους χρηματοδότησης των δραστηριοτήτων του Ιδρύματος.
            
            
            
               3.
                     Σε ειδικές περιπτώσεις μετά από προηγούμενη κοινοποίηση και διαβούλευση για σύμφωνη γνώμη του διοικητικού συμβουλίου, το Ίδρυμα δύναται να αντλεί πρόσθετους πόρους μέσω εξωτερικής χρηματοδότησης από δημόσιους και ιδιωτικούς φορείς, μεταξύ άλλων με την εκπόνηση εκθέσεων και αναλύσεων μετά από σχετικό αίτημα. Οι πόροι αυτοί χρησιμοποιούνται αποκλειστικά για τις δραστηριότητες του Ιδρύματος.
            
            
            
               4.
                     Η Ομοσπονδιακή Δημοκρατία της Γερμανίας παρέχει, με δικές της δαπάνες και στο πλαίσιο της ετήσιας οικονομικής συνεισφοράς της προς το Ίδρυμα, κατάλληλα επιπλωμένους χώρους που ενδείκνυνται για χρήση από το Ίδρυμα, καθώς και τη συντήρηση, τις υπηρεσίες και την ασφάλεια των χώρων αυτών.
            
            
            
            
               Άρθρο 17
            
            
               Έλεγχος και δημοσίευση των λογαριασμών
            
         
         
            
                  
                     
            
            
               1.
                     Το διοικητικό συμβούλιο διορίζει ανεξάρτητους ελεγκτές, επιφορτισμένους με τον έλεγχο των λογαριασμών του Ιδρύματος.
            
            
            
               2.
                     Καταστάσεις των περιουσιακών στοιχείων, των υποχρεώσεων, των εσόδων και των εξόδων του Ιδρύματος, ελεγμένες από ανεξάρτητους ελεγκτές, τίθενται στη διάθεση των μελών το συντομότερο δυνατό μετά τη λήξη κάθε οικονομικού έτους, όχι αργότερα όμως από ένα εξάμηνο μετά την ημερομηνία αυτή, και υποβάλλονται για έγκριση στο διοικητικό συμβούλιο κατά την πρώτη προσεχή σύνοδο. 
            
            
            
               3.
                     Δημοσιεύεται περίληψη των ελεγχθέντων λογαριασμών και του απολογισμού.
            
            
            
            
               Άρθρο 18
            
            
               Αξιολόγηση του Ιδρύματος
            
            
            
               Από την ημερομηνία έναρξης ισχύος της παρούσας συμφωνίας, ο εκτελεστικός διευθυντής υποβάλλει ανά τετραετία στο διοικητικό συμβούλιο, έκθεση σχετικά με τις δραστηριότητες του Ιδρύματος. Το διοικητικό συμβούλιο αξιολογεί συνολικά τις δραστηριότητες αυτές και λαμβάνει κάθε απόφαση σχετικά με τις μελλοντικές δραστηριότητες του Ιδρύματος. 
            
            
            
            
               Άρθρο 19
            
            
               Στρατηγικές εταιρικές σχέσεις
            
            
            
               1.
                     Το Ίδρυμα έχει τέσσερις αρχικούς στρατηγικούς εταίρους: Τα ιδρύματα «L’Institut des Amériques» στη Γαλλία «Regione Lombardia» στην Ιταλία για την πλευρά της ΕΕ, και «Global Foundation for Democracy and Development» (FUNGLODE), στη Δομινικανή Δημοκρατία και «United Nations Economic Commission for Latin America and the Caribbean» (ECLAC) για την πλευρά της Λατινικής Αμερικής και Καραϊβικής.
            
            
            
               2.
                     Για να εκπληρώσει τους στόχους του, το Ίδρυμα ΕΕ-ΛΑΚ μπορεί να συνάπτει στο μέλλον στρατηγικές εταιρικές σχέσεις με διακυβερνητικούς οργανισμούς, κράτη και δημόσιους ή ιδιωτικούς φορείς αμφοτέρων των περιοχών, ενώ θα τηρείται πλήρως η αρχή της διπεριφερειακής ισορροπίας.
            
         
         
            
            
            
               Άρθρο 20
            
            
               Προνόμια και ασυλίες
            
            
            
               1.
                     Η φύση και η νομική προσωπικότητα του ιδρύματος ορίζονται στα άρθρα 2 και 4.
            
            
            
               2.
                     Το καθεστώς, τα προνόμια και οι ασυλίες του Ιδρύματος, του διοικητικού συμβουλίου, του προέδρου, του εκτελεστικού διευθυντή, των μελών του προσωπικού και των εκπροσώπων των μελών στο έδαφος της Ομοσπονδιακής Δημοκρατίας της Γερμανίας για την άσκηση των καθηκόντων τους διέπονται από τη συμφωνία περί έδρας που έχει συναφθεί μεταξύ της κυβέρνησης της Ομοσπονδιακής Δημοκρατίας της Γερμανίας και του Ιδρύματος.
            
            
            
               3.
                      Η συμφωνία περί έδρας που αναφέρεται στην παράγραφο 2 του παρόντος άρθρου είναι ανεξάρτητη από την παρούσα συμφωνία.
            
            
            
               4.
                     Το Ίδρυμα δύναται να συνάπτει άλλες συμφωνίες με ένα ή περισσότερα κράτη της Λατινικής Αμερικής και της Καραϊβικής και κράτη μέλη της ΕΕ, οι οποίες πρέπει να εγκριθούν από το διοικητικό συμβούλιο, όσον αφορά τα προνόμια και τις ασυλίες που μπορεί να απαιτούνται για την ορθή λειτουργία του Ιδρύματος στις αντίστοιχες επικράτειές τους. 
            
            
            
               5.
                     Στο πλαίσιο των επίσημων δραστηριοτήτων του, το Ίδρυμα, τα στοιχεία ενεργητικού, τα έσοδα και λοιπά περιουσιακά στοιχεία του απαλλάσσονται όλων των αμέσων φόρων. Το Ίδρυμα δεν απαλλάσσεται από την καταβολή αντιτίμου για παρεχόμενες υπηρεσίες. 
            
            
            
               6.
                     Ο εκτελεστικός διευθυντής και το προσωπικό του Ιδρύματος απαλλάσσονται από τους εθνικούς φόρους επί των αποδοχών και λοιπών αμοιβών που καταβάλλονται από το Ίδρυμα.
            
            
            
               7.
                     Ως μέλη του προσωπικού του Ιδρύματος νοούνται όλα τα μέλη του προσωπικού που διορίζονται από τον εκτελεστικό διευθυντή, με την εξαίρεση αυτών που προσλαμβάνονται ως τοπικό προσωπικό και είναι ωρομίσθιοι.
            
            
            
                
            
         
         
            
               Άρθρο 21
            
            
               Γλώσσες του Ιδρύματος
            
            
            
               Οι γλώσσες εργασίας του Ιδρύματος είναι εκείνες που χρησιμοποιούνται στη στρατηγική εταιρική σχέση μεταξύ της Λατινικής Αμερικής και της Καραϊβικής και της Ευρωπαϊκής Ένωσης από τη σύστασή της τον Ιούνιο του 1999.
            
            
                
            
            
            
            
               Άρθρο 22
            
            
               Επίλυση διαφορών
            
            
            
               Κάθε διαφορά που ενδέχεται να προκύψει μεταξύ των μερών όσον αφορά την εφαρμογή ή την ερμηνεία της παρούσας συμφωνίας, καθώς και των τροποποιήσεών της υποβάλλεται σε απευθείας διαπραγματεύσεις μεταξύ τους με στόχο την έγκαιρη επίλυση της διαφοράς. Εάν η διαφορά δεν επιλυθεί με τα μέσα αυτά, υποβάλλεται σε απόφαση του διοικητικού συμβουλίου.
            
            
            
            
               Άρθρο 23
            
            
               Τροποποιήσεις
            
            
            
               1.
                     Η παρούσα συμφωνία μπορεί να τροποποιηθεί με πρωτοβουλία του διοικητικού συμβουλίου του Ιδρύματος ΕΕ-ΛΑΚ, ή κατόπιν αιτήματος ενός από τα μέρη. Οι προτάσεις τροποποιήσεων διαβιβάζονται στον θεματοφύλακα, ο οποίος τις κοινοποιεί σε όλα τα μέρη προς εξέταση και διαπραγμάτευση.
            
            
            
               2.
                     Οι τροποποιήσεις εγκρίνονται με ομοφωνία και τίθενται σε ισχύ τριάντα ημέρες μετά την ημερομηνία παραλαβής από τον θεματοφύλακα της τελευταίας κοινοποίησης ότι όλες οι διατυπώσεις που είναι απαραίτητες για τον σκοπό αυτό έχουν ολοκληρωθεί.
            
            
         
         
            
               3.
                     Ο θεματοφύλακας ενημερώνει όλα τα μέρη σχετικά με την έναρξη ισχύος των τροποποιήσεων.
            
            
            
            
               Άρθρο 24
            
            
               Επικύρωση και προσχώρηση
            
            
            
               1.
                     Η παρούσα συμφωνία είναι ανοικτή προς υπογραφή από το όλα τα κράτη μέλη της Λατινικής Αμερικής και της Καραϊβικής, από τα κράτη μέλη της ΕΕ και από την ΕΕ, από (ημερομηνία) έως την ημερομηνία έναρξης της ισχύος της και υπόκειται σε επικύρωση. Οι πράξεις επικύρωσης κατατίθενται στον θεματοφύλακα.
            
            
            
               2.
                     Η παρούσα συμφωνία παραμένει ανοικτή προς προσχώρηση από την ΕΕ, και τα κράτη εκείνα της Λατινικής Αμερικής και της Καραϊβικής και τα κράτη μέλη της ΕΕ που δεν έχουν υπογράψει. Οι αντίστοιχες πράξεις προσχώρησης κατατίθενται στον θεματοφύλακα.
            
            
            
            
               Άρθρο 25
            
            
               Έναρξη ισχύος
            
            
            
               1.
                      Η παρούσα συμφωνία αρχίζει να ισχύει τριάντα ημέρες μετά την κατάθεση των αντίστοιχων πράξεων επικύρωσης ή προσχώρησης στον θεματοφύλακα από οκτώ μέρη κάθε περιοχής, συμπεριλαμβανομένης της Ομοσπονδιακής Δημοκρατίας της Γερμανίας. Για τα άλλα κράτη της Λατινικής Αμερικής και της Καραϊβικής και τα κράτη μέλη της ΕΕ, και την ΕΕ, που καταθέτουν τις πράξεις επικύρωσης ή προσχώρησης μετά την ημερομηνία έναρξης ισχύος της, η παρούσα συμφωνία αρχίζει να ισχύει τριάντα ημέρες μετά την κατάθεση από τα εν λόγω κράτη της Λατινικής Αμερικής και της Καραϊβικής, την ΕΕ και τα κράτη μέλη της ΕΕ των οικείων πράξεων επικύρωσης ή προσχώρησης.
            
            
                
            
            
               2.
                     Ο θεματοφύλακας κοινοποιεί σε όλα τα μέρη τη λήψη των πράξεων επικύρωσης ή προσχώρησης καθώς και την ημερομηνία έναρξης ισχύος της παρούσας συμφωνίας, σύμφωνα με την παράγραφο 1 του παρόντος άρθρου.
            
            
            
            
               Άρθρο 26
            
         
         
            
               Διάρκεια και καταγγελία
            
            
            
               1.
                     Η παρούσα συμφωνία είναι αόριστης διάρκειας.
            
            
            
               2.
                     Οποιοδήποτε από τα μέρη δύναται να καταγγείλει την παρούσα συμφωνία με γραπτή κοινοποίηση προς τον θεματοφύλακα δια της διπλωματικής οδού. Η καταγγελία αυτή παράγει αποτελέσματα δώδεκα μήνες μετά την παραλαβή της κοινοποίησης.
            
            
            
            
               Άρθρο 27
            
            
               Διάλυση και εκκαθάριση
            
            
            
               1.
                     Το Ίδρυμα διαλύεται:
            
            
            
               α) όταν όλα τα μέλη του Ιδρύματος, ή όλα τα μέλη του Ιδρύματος, πλην ενός, έχουν καταγγείλει τη συμφωνία· ή
            
            
            
               β) όταν τα μέλη του Ιδρύματος αποφασίζουν την παύση της λειτουργίας του.
            
            
            
               2.
                     Σε περίπτωση καταγγελίας, το Ίδρυμα υφίσταται μόνο για τους σκοπούς της εκκαθάρισής του. Οι υποθέσεις του εκκαθαρίζονται από εκκαθαριστές που προβαίνουν στην πώληση των περιουσιακών στοιχείων του Ιδρύματος και στην εξόφληση των υποχρεώσεών του. Το υπόλοιπο κατανέμεται μεταξύ των μελών κατ’ αναλογία με τις αντίστοιχες συνεισφορές τους.
            
            
            
            
               Άρθρο 28
            
         
         
            
               Θεματοφύλακας
            
            
            
               Το Συμβούλιο της Ευρωπαϊκής Ένωσης ενεργεί ως θεματοφύλακας της παρούσας συμφωνίας.
            
            
            
                
            
            
               Άρθρο 29
            
            
               Επιφυλάξεις
            
            
            
               1.
                     Κατά την υπογραφή ή την επικύρωση της παρούσας συμφωνίας ή την προσχώρηση σε αυτή, τα μέρη δύνανται να διατυπώσουν επιφυλάξεις και/ή δηλώσεις σχετικά με το κείμενο, υπό τον όρο ότι δεν είναι ασυμβίβαστες με το αντικείμενο και τον σκοπό της.
            
            
            
               2.
                     Οι επιφυλάξεις και οι δηλώσεις που διατυπώνονται κοινοποιούνται στον θεματοφύλακα, ο οποίος ενημερώνει σχετικά τα άλλα μέρη της συμφωνίας.
            
            
            
            
               Άρθρο 30
            
            
               Μεταβατικές διατάξεις
            
            
            
               Από την ημερομηνία έναρξης ισχύος της παρούσας συμφωνίας, το μεταβατικό ίδρυμα που συστήθηκε το 2011 βάσει του δικαίου της Ομοσπονδιακής Δημοκρατίας της Γερμανίας θα ολοκληρώσει τις δραστηριότητές του και θα διαλυθεί. Τα στοιχεία του ενεργητικού και του παθητικού, οι πόροι, τα κεφάλαια και οι λοιπές συμβατικές υποχρεώσεις του μεταβατικού ιδρύματος μεταβιβάζονται στο Ίδρυμα ΕΕ-ΛΑΚ που συστήνεται δυνάμει της παρούσας συμφωνίας. Για τον σκοπό αυτόν το Ίδρυμα ΕΕ-ΛΑΚ και το μεταβατικό ίδρυμα ολοκληρώνουν τις απαραίτητες νομικές πράξεις με την Ομοσπονδιακή Δημοκρατία της Γερμανίας και συμμορφώνονται με τις σχετικές νομικές απαιτήσεις. 
            
            
            
            
               Σε πίστωση των ανωτέρω, οι υπογεγραμμένοι, δεόντως εξουσιοδοτημένοι προς τούτο, έθεσαν την υπογραφή τους κάτω από την παρούσα συμφωνία σε ένα μόνο αντίτυπο στη βουλγαρική, κροατική, τσεχική, δανική, ολλανδική, αγγλική, εσθονική, φινλανδική, γαλλική, γερμανική, ελληνική, ουγγρική, ιταλική, λετονική, λιθουανική, μαλτέζικη, πολωνική, πορτογαλική, ρουμανική, σλοβακική, σλοβενική, ισπανική και σουηδική γλώσσα και όλα τα κείμενα είναι εξίσου αυθεντικά. Το αντίτυπο αυτό κατατίθεται στα αρχεία του Συμβουλίου της Ευρωπαϊκής Ένωσης, το οποίο διαβιβάζει επικυρωμένο αντίγραφο σε όλα τα μέρη.
            
         
         
            
            
            
               Τόπος ___, ___ (201_).